b"\n_START_ARTICLE_\nAras de los Olmos\n_START_SECTION_\nGeografia\n_START_PARAGRAPH_\nSituat al nord-oest de la prov\xc3\xadncia, entre els rius T\xc3\xbaria i Arcs, la seua superf\xc3\xadcie \xc3\xa9s molt irregular. T\xc3\xa9 algunes planes en la part central; per\xc3\xb2 predominen les zones muntanyoses, amb alguns barrancs molt profunds. Les altures principals s\xc3\xb3n: Mola de Santa Caterina (1.315m.), Font del Lliri (1.398 m.), Teuleries (1.181 m) i Mampedr\xc3\xb3s (1.207 m). El riu T\xc3\xbaria el travessa de nord a sud pel sector occidental. Aflu\xc3\xafxen a este riu, i a l'Arcs, els barrancs de la Fal\xc3\xa7, del Carril, Bassal i Aranya.\n_START_SECTION_\nL\xc3\xadmits\n_START_PARAGRAPH_\nEl terme municipal d'Aras de los Olmos limita amb les localitats seg\xc3\xbcents: Alpont, Titaig\xc3\xbces i Toixa (a la mateixa comarca) i amb Arcos de las Salinas, a Arag\xc3\xb3, i Santa Cruz de Moya, a Castella la Manxa.\n_START_SECTION_\nAcc\xc3\xa9s\n_START_PARAGRAPH_\nL'acc\xc3\xa9s principal al municipi es fa per la CV-35 o Pista d'Adem\xc3\xbas, que travessa el poble, i per la CV-355 des de la pedania de Losilla.\n_START_SECTION_\nHist\xc3\xb2ria\n_START_PARAGRAPH_\nLa vila d'Ares fou poblat d'ibers, romans i \xc3\xa0rabs. Inclosa en l'Emirat d'Alpont, taifa segregada de l'antic califat de C\xc3\xb2rdova entre el 1030 i 1092. Repoblada per aragonesos despr\xc3\xa9s de ser reconquistada per Jaume I en 1236 i va passar, per donaci\xc3\xb3 reial, a l'Orde de Montesa en 1318._NEWLINE_Va adquirir la categoria de Vila Reial i Independent l'11 de maig de 1728, atorgant el rei Felip V la Reial C\xc3\xa8dula de Constituci\xc3\xb3 de Vila d'Ares._NEWLINE_A partir de la divisi\xc3\xb3 provincial realitzada per Javier de Burgos en 1833, tamb\xc3\xa9 es va dur a terme la creaci\xc3\xb3 dels partits judicials. Segons el Decret Reial del 21 d'abril 1834, Aras de Alpuente (nom del municipi en aquell moment) passa a formar part del Partit Judicial d'Alpont, amb la capital a Xelva._NEWLINE_El 26 de juliol del 2001, el Govern Valenci\xc3\xa0 va aprovar el canvi de denominaci\xc3\xb3 del municipi, que va passar de ser Aras de Alpuente (per la seua vinculaci\xc3\xb3 hist\xc3\xb2rica amb Alpont) a ser Aras de los Olmos.\n_START_SECTION_\nEconomia\n_START_PARAGRAPH_\nLa base econ\xc3\xb2mica fonamental \xc3\xa9s l'agricultura, principalment de sec\xc3\xa0, en el qual es cultiva en r\xc3\xa8gim de guaret els cereals, alternant blat amb s\xc3\xa9gol. El regadiu a penes arriba a cobrir les necessitats dom\xc3\xa8stiques; s'aprofiten les aig\xc3\xbces de les fonts, per mitj\xc3\xa0 de basses, aix\xc3\xad com les del barranc del Bassal. Les gelades tardanes, prou freq\xc3\xbcents, minven la producci\xc3\xb3 de ra\xc3\xafm i ametles._NEWLINE_La ramaderia est\xc3\xa0 dedicada al consum local, excepte el de llana. \xc3\x9altimament est\xc3\xa0 en auge la cunicultura.\n_START_SECTION_\nGastronomia\n_START_PARAGRAPH_\nLa situaci\xc3\xb3 geogr\xc3\xa0fica d'este territori fa que la gastronomia tradicional aresana tinga gran influ\xc3\xa8ncia aragonesa i castellana. Es pot trobar: farinetes, olla de poble, gaspatxo de muntanya, llom de gerra, embotits, truites, calder de carns de ca\xc3\xa7a pr\xc3\xb2pies de la zona, orelletes, farinoses i arrop."